
КъыдэщIхэм я бжыгъэм хохъуэ
Клинтон Хиллари США-м и хэхакIуэхэм я пащхьэм иджыблагъэ къыщыпсалъэу къыхигъэщащ езыр къэралым и президент хъумэ, и правительствэр Америкэм ещхь ищIыну зэримурадыр.
Абы къригъэкIаращ: США-м щыпсэухэм я зэхуэдитIыр цIыхубзщи, и кабинетми бзылъхугъэ куэд дыдэ щылэжьэнущ.
Клинтон президент къулыкъур къылъысыныр зыхуэIуа щыIэкъым, уеблэмэ, кIуэ пэтми абы нэхъ пэгъунэгъу мэхъу. Нью-Йорк иджыблагъэ щекIуэкIа праймеризым хэта демократхэр Хиллари и телъхьэу къэуващ икIи а партым къыбгъэдэкIыу президент хэхыныгъэхэм хэтынур и закъуэу къыщIэкIынущ.
И ныкъуэкъуэгъу нэхъыщхьэ мелардырыбжэ Трамп Дональдрэ Клинтон Хилларирэ иджыри зэманыфI яIэщ цIыхухэр къыдахьэхыну — зэрытщIэщи, США-м и президентыр щыхахынур щэкIуэгъуэм и 8-рщ.
Шынагъуэншагъэр къызэгъэпэщыным егугъуркъым
КхъухьлъатэхэмкIэ цIыхухэр къешэкIын IэнатIэм шынагъуэншагъэр къыщызэгъэпэщыным Европэм и къэралхэм ящыщу нэхъ емылIалIэр Германиерщ.
Абы теухуа къэпщытэныгъэхэр езыгъэкIуэкIа IэщIагъэлIхэм ягъэщIагъуэ: зи экономикэм апхуэдизу зиужьа къэрал лъэщым а Iуэхум хуэфащэ гулъытэ щхьэ хуимыщIрэ? Ар абыкIэ яужь итщ Словакиеми, Албаниеми, Босниемрэ Герцеговинэмри.
Iэмал имыIэу узытетын хуей хабзэу а къэралым и аэропортхэм 18 къызэрыщызэпаудыр къыщIагъэщащ. Псалъэм папщIэ, кхъухьлъатэр гъуэгуанэ техьэным и пэ къихуэу абы и экипажым зэрызигъэпсэхун хуейм хуэфащэ гулъытэ хуащIыркъым, а IэщIагъэм зэрыхурагъаджэ щIыкIэми узытегузэвыхьын куэд къыхагъуэтащ.
